Den store millionbevilling fra Forsknings- og Innovationsstyrelsen skal bruges til at udvikle et system, hvor man ved hjælp af en tumorprøve, en gentest og et avanceret computerprogram kan vælge den mest optimale kemobehandling til patienterne. - Ud fra en tumorprøve, som er taget inden behandlingens start, kan man ved hjælp af en såkaldt genchip og avanceret computersoftware se, hvilke gener der er tændt og hvilke der er slukket og vores hypotese er at man ud fra dette kan forudsige, hvordan en tumor vil reagere på bestemte kemoterapi-stoffer, fortæller Karen Dybkær Sørensen, molekylærbiolog og seniorforsker, i en pressemeddelelse. - Hensigten er, at vi i sidste ende kan sikre, at man undgår at bruge værdifuld tid på en medicinsk behandling, der alligevel ikke virker. Den dybere indsigt i kræftgeners respons på kemoterapistoffer forbedrer forhåbentligt patienternes chance for overlevelse: - På nuværende tidspunkt overlever kun mellem 40-55 % patienter sygdommen 5 år efter behandlingens påbegyndelse, men hvis vi kan give den rette medicinske behandlingsform i første hug, vil chancen for at overleve stige markant, siger Karen Dybkær Sørensen.
Hæmatologisk afdeling ved Aalborg Sygehus har netop modtaget 8,3 millioner til et nyt forskningsprojekt, der ved hjælp af gentest skal sikre at lymfekræftpatienter får den mest effektive kemobehandling.